钦定古今图书集成/理学汇编/文学典/第118卷 > 张文峙〈可度〉
## 钦定古今图书集成/理学汇编/文学典/第118卷 > 张文峙〈可度〉

按《江宁府志》：“文峙，字紫淀，庄节之弟。七岁喜读《楚词》，
弱冠贯穿经史，诗赋古文，泉流飙发，辨核掌故，务为
根柢有用之学。宇内奇才剑客，多集旧京，班荆抵掌，
觿解锥画，皆畏服去。流寇震惊凤泗，范大司马景文
参赞留务，咨询战守之策。文峙胪陈古今，画地聚米，
撰《南枢志》一百七十卷，图扼塞，核兵饷，稽营阵，布置”
南北数千里，列如指掌。庄节殉难，徒步逆其丧。中年
坎坷，贫甚，倍笃友谊。钱太史谦益为之《传》曰：“文峙慷
慨有大志，孤行侧出，歌石烂而忧天坠，非时人所知
也。”《传》曰：“士尚志，文峙以之。家于锺山之阳，图书满架，
闻蕝地之令，掷笔径出，垫巾坏服，往来栖霞雨花间。
出无僮，入无庐，冬无裘，夏无葛，衰不”杖，病不药，行忘
之，游忘反，行吟野哭，嘻嘻咄咄。癸巳冬，积雪拒门，拥
衣寒卧，咏雪满山中之句，赋诗四章，《岁暮怀友》十六
章，《纂明布衣诗》一百卷。逾年属疾，告其弟可度曰：“晚
年读《楞严》《般若》，悟成住坏空之理，病中有神告我，是
身清净，勿以感怀错乱，任运往耳。”所谓强力不返，得
正而毙者也。传曰：“士守道、文峙以之。”弟可度，字季筏。
至性孝友，不避险阻。晚栖心禅观，大有证悟。卒于闽
之客舍，神识不乱，自为行述。